জিয়া অরফানেজ ট্রাস্ট দুর্নীতি মামলার রায়ে ৫ বছরের কারাদন্ড দন্ডিত হওয়ার পর গত ৮ ফেব্রুয়ারি থেকে পুরান ঢাকার নাজিমউদ্দিন রোডের পুরনো কেন্দ্রীয় কারাগারে বন্দি খালেদা জিয়া। তার কারামুক্তিতে এই মামলাসহ মোট ৭টি মামলায় জামিন নেওয়া প্রয়োজন ছিল। অন্য ৬টি মামলার মধ্যে কুমিল্লার চৌদ্দগ্রামে পেট্রলবোমায় ৭ জনকে পুড়িয়ে হত্যার ঘটনায় হত্যা ও বিস্ফোরক আইনের দুটি মামলা, একই থানায় কাভার্ড ভ্যানে অগ্নিসংযোগে বিশেষ ক্ষমতা আইনের একটি মামলা, যুদ্ধাপরাধীদের মদদ দেওয়ার অভিযোগে একটি মানহানির মামলা, ভুয়া জন্মদিন পালন করে বঙ্গবন্ধু ও তার পরিবারের সুনাম নষ্টের অভিযোগে একটি মামলা এবং স্বাধীনতাযুদ্ধে শহীদদের সংখ্যা নিয়ে বিরূপ মন্তব্যের অভিযোগে একটি মামলা রয়েছে। এর মধ্যে জিয়া অরফানেজ ট্রাস্ট দুর্নীতি মামলায় গত ১২ মার্চ খালেদা জিয়াকে হাইকোর্ট চার মাসের জামিন দেন। দুদক ও সরকারপক্ষের আবেদন খারিজ করে সেই জামিন গত ১৬ মে আপিল বিভাগও বহাল রাখেন। তবে সাজা থেকে খালাস চেয়ে খালেদা জিয়ার পক্ষে হাইকোর্টে করা আপিল ৩১ জুলাইয়ের মধ্যে নিষ্পত্তির আদেশ দেন আপিল বিভাগ। এ মামলায় জামিন বহাল থাকলেও অন্যান্য মামলার কারণে তার কারামুক্তি আটকে যায়। এখন হাইকোর্টের দেওয়া ওই জামিনের মেয়াদ প্রায় শেষ পর্যায়ে। ১২ জুলাই মেয়াদ শেষ হবে।